Kirkon ja valtion linkittyminen asettaa julkaisun mielestä uskonnolliset yhteisöt keskenään eriarvoiseen asemaan ja samalla syrjii uskonnottomia ja muihin uskontokuntiin kuuluvia selviää tuoreesta analyysistä.

Ajatuspaja Libera esittää FM Joona Räsäsen tuoreessa analyysissä ”Elämänkatsomusten tasa-arvo”, että Suomen evankelis-luterilaisen ja ortodoksisen kirkon erityisasema lainsäädännössä tulisi purkaa.

Analyysin mukaan kirkon ja valtion linkittyminen asettaa uskonnolliset yhteisöt keskenään eriarvoiseen asemaan ja samalla syrjii uskonnottomia ja muihin uskontokuntiin kuuluvia muun muassa koulun uskonnonopetuksen ja kirkon verotusoikeuden kautta.

Epäkohtia ovat myös vapaita markkinoita rajoittavat kauppojen aukioloaikarajoitukset, jotka perustuvat kirkollisiin juhlapyhiin, sekä kirkon perusteeton monopoli hautaustoimessa.

– Vapaassa ja maallistuneessa yhteiskunnassa valtion ei tule tukea minkään uskonnon harjoittamista. Kristillisen kirkon erityisasema julkisoikeudellisena yhteisönä tulee purkaa, jotta todellinen uskonnon- ja uskonnottomuudenvapaus voi toteutua, Joona Räsänen toteaa tiedotteessa.

Räsänen esittää analyysissään useita erityisaseman purkamiseen liittyviä toimenpiteitä, kuten uskonnonopetuksen korvaamista kaikille yhteisellä elämänkatsomustiedon opetuksella, hautaustoimen vapauttamista kilpailulle, evankelis-luterilaisen ja ortodoksisen kirkon veronkanto-oikeuden poistamista sekä vihkioikeuden poistamista.

Myös uskonnollisten päivänavausten, valtiollisen Yleisradion lähettämien hartausohjelmien ja kirkollisia juhlapyhiä koskevien liikkeiden aukiolorajoitusten poistot löytyvät analyysin toimenpidelistalta.

– Nykyinen valtionkirkko asettaa ihmiset yhden ajatusmaailman kahleisiin, Räsänen sanoo.

Analyysin johtopäätös onkin, että ihmisten oikeutta olla osallistumatta uskonnon harjoittamiseen voidaan parhaiten edistää valtion ja kirkon välistä suhdetta aktiivisesti ja asteittain purkamalla.

Joona Räsänen on käytännöllisen filosofian maisterivaiheen opiskelija Helsingin yliopistossa. Räsänen on aiemmin valmistunut filosofian maisteriksi Oulun yliopistosta. Hän käsitteli maantieteen alan pro gradu -työssään humanitaarista maahanmuuttoa. Tällä hetkellä Räsänen tekee tutkielmaa sukupuolineutraalista avioliitosta.